Mischling

Mischling var i årene 1935–1945 et begrep brukt i nasjonalsosialistisk raseteori og raselovgivning og var en rasistisk betegnelse på de mennesker innenfor den tyske maktsfære som var av delvis jødisk avstamming.
En forståelse av begrepet er viktig for å kunne analysere det nasjonalsosialistiske regimets rasistiske tenkning. Begrepet har derfor vært gjenstand for mye forskning av historikere etter den annen verdenskrig. På tysk har ordet en videre betydning (som nøytralt synonym for hybrid eller bastard). Ordet har samme opprinnelse som det spanske mestizo og det franske métis og kommer av ordet blanding. Ordet var også vanlig i tysk språk før det nasjonalistiske regimet begynte å anvende det i sin raselovgivning.

De første nasjonalsosialistiske anti-jødiske lover

I NSDAPs partiprogram fra 1920 finnes det ingen definisjon på hva en jøde er. Når NSDAP tar makten i 1933, står det overfor et problem. Partiet var ekstremt anti-semittisk og hadde i årevis lovet sine tilhengere at når maktovertagelsen var et faktum skulle «det jødiske problem» løses. Imidlertid var det ingen enighet om hva en jøde faktisk var. Dette problemet ble presserende og fikk en juridisk løsning i 1935. Imidlertid finner vi de første forsøkene på anti-jødisk lovgivning allerede i 1933. 7. april 1933 blir loven om «gjenopprettelse» av embetsstanden vedtatt. Den legger grunnlaget for at alle ikke-ariske embetsmenn kan avskjediges. Det gjøres imidlertid unntak for jødiske krigsdeltakere og deres barn. Denne loven øker behovet for en klar definisjon av hvem som er jøde.

Definisjonene i praksis

I praksis hadde Lösener og Stuckart delt «ikke-arierne» inn i to kategorier; jøder og «mischlinger». «Mischlingene» var fortsatt ikke-ariere, men de anti-semittiske forordningene rammer fra nå av først og fremst jøder. «Mischlingene» blir i praksis unndratt den destruksjonsprosessen jødene nå var dratt inn i.
Imidlertid, det var ikke enighet i det nasjonalsosialistiske embetsmannsverket om dette. På Wannsee-konferansen dukket uenigheten opp igjen og det blir gjort forsøk på å bringe «mischlingene» inn i den fysiske tilintetgjørelsen av jødene som da, (1942), hadde begynt.

Antall mennesker klassifisert som «mischlinger»

I henhold til folketellingen i Tyskland i 1939, var det rundt 72 000 «mischlinger av første grad» og 39 000 «mischlinger av annen grad». Tusenvis av «kvartjøder» og «halvjøder» tjenestegjorde i de tyske styrker under den annen verdenskrig. Blant disse var flere generaler og minst en feltmarskalk.

Påstander om at Hitler var «mischling»

Det er blitt spekulert i om Adolf Hitler var «mischling av andre grad» og at han selv skal ha vært bekymret for muligheten. Denne historien er tilbakevist som en myte men finnes i flere versjoner. En går i korte trekk ut på at Hitlers bestemor hadde vært tjenestepike hos familien Rothschild i Wien. En annen versjon skriver seg fra Hans Frank og går ut på at han i 1930 hadde sett et brev fra Hitlers nevø, William Patrick Hitler (sønn av Hitlers halvbror Alois) der denne truet med å fortelle verden at Adolf Hitler var kvart jøde. Hans Frank skal ha undersøkt saken og kom frem til at Mara Anna Schicklgruber hadde født en sønn da hun var kokke hos den jødiske familien Frankenberger i Graz.
Nevnte Frankenbergers far skal ha betalt Maria Anna bidrag frem til barnet var 14 år gammelt. Franks historie ble mer og mer kjent på 1950-tallet men den er tilbakevist av historikere. Det fantes ingen jødisk familie ved navn Frankenberger i Graz på 1830-tallet. Det var ingen jøder i Steiermark i det hele tatt på denne tiden. Det bodde en familie ved navn Frankenreiter der, men denne var ikke jødisk. Det finnes ingen indikasjon på at Maria Anna noensinne bodde i Graz eller at hun var ansatt hos slakteren Leopold Frankenreiter. Det er heller ingen ting som tyder på at selve utpressingshistorien er sann. Hans Franks fortelling er diktert på en tid han satt og ventet på å bli henrettet for forbrytelser mot menneskeheten.